ŠTO JE MAPA POUČAVANJA

Mapa poučavanja (teaching portfolio, dossier, profile) je koherentni zbir materijala koji prikazuje osnovne postavke i rad pri poučavanju. Uključuje radne materijale, primjere i njihove reflektivne komentare, te odraz poučavanja na učenje i napredovanje učenika. Služi kao efektivni način da nastavnik opiše, sagleda i dokumentira svoje poučavanje, filozofiju, ciljeve i postignuća.

Kao alat za izradu odraza poučavanja, mapa poučavanja pruža nastavnicima mnogo zanimljivih mogućnosti. Pruža im priliku da razmisle o konkretnim postupcima u razredu, što su dobro napravili, a što nisu. Potiče ih da budu više samosvjesni u svom poučavanju i da se uključe u neko istraživanje u razredu. Ona pruža uvid u nastavnikove prioritete pri nastavnoj praksi.

Mapa poučavanja može imati vrlo pozitivan utjecaj na poučavanje.

Nastavnici ulažu više truda sakupljajući informacije da mogu opisati svoju učinkovitost. Pri tom čitaju o novim tehnikama poučavanja, prate instrukcije razvojnog programa, vježbaju samopromatranje i promatranje rada drugih nastavnika, koriste različite oblike vrednovanja svojih učenika.

IZRADA MAPE POUČAVANJA

Izrada mape poučavanja uključuje sakupljanje, selekciju, refleksiju i povezivanje. Zbog svoje prirode iskustvene evidencije, mapa poučavanja uključuje stalno dodavanje novih dijelova. Sadržajno i organizacijski se može vrlo razlikovati, jer se pri izradi osniva na visokom stupnju osobnosti svakog autora.

Mapa poučavanja za stručni ispit treba sadržavati obavezni dio:

1. Propisana dokumentacija
2. Dnevnik stažiranja – prikaz nastave koje obuhvaća stažiranje uz rad mentora uz obavezan osvrt na satove i komentare pojedinih dijelova
3. Ocjena profesora mentora za rad tijekom pripravničkog staža u obliku preporuke
4. Osvrt na rad tijekom pripravničkog staža i plan za rješavanje uočenih problema i propusta
5. Mišljenje jednog do dva sustručnjaka o održanoj nastavi
6. Najnovije anonimne ankete učenika s ocjenom i mišljenjem o radu nastavnika (nekoliko primjera pohvalnih i onih koje traže poboljšanje i promjenu)uz zbirne rezultate za sve razrede u kojima je poučavao
7. Filozofija poučavanja – 1 do 2 stranice dug esej unutarnjeg osvrta na iskustvo i vjerovanja pisan u prvom licu, kojim se prikazuje:

* osobno shvaćanje poučavanja i učenja
* ciljevi koji su osnovica pri radu u nastavi
* sažeti osvrt na svoju nastavu (prikazati strategije, metode i aktivnosti koje se koriste u nastavi i iz kojih se može vidjeti osobni nastavni rad)
* opravdanje svog načina vođenja nastave

1. Osvrt na osobni rast i razvoj
   * kao nastavnik
   * kao biolog
   * plan profesionalnog razvoja

Osim obaveznog dijela sastavni dio mape poučavanja uključuje i nešto ili sve od slijedećeg:

* životopis (uz naglasak na nastavnom radu)
* prikaz nastavnog opterećenja uz osvrt na odjeljenja i sadržaje iz kojih se vodi nastava
* dokumentacija o napredovanju i cijeloživotnom obrazovanju
* dokumentacija osobnog rada na razvoju poučavanja (seminari, programi, projekti, …)
* reprezentativne pripreme i osvrti na nastavu
* ocjenjeni reprezentativni radovi učenika
* video snimka nastave
* promatranja nastave pripravnika i procjene rada kolega (mentora, ravnatelja, psihologa, pedagoga, drugih nastavnika…)
* pisana refleksija na osobno poučavanje
* fotografije nastavnog rada (nastava, plakati učenika, prikaz ploče, prikaz karakterističnih dijelova bilježnice učenika, …)
* …

Uobičajena je zabluda da mapa poučavanja treba sadržati sve što obuhvaća nastavni rad. Ona treba prikazati nastavnika u obavljanju nastavnih obaveza, stručnosti, vještine i osobnog razvoja kao nastavnika.

Neizostavni dio mape poučavanja su osvrti na priloženi materijal koji mogu biti pisani u obliku eseja ili kao komentari svakog priloženog dijela.

Mapa poučavanja za savjetodavni uvid treba kao obavezni dio sadržavati:

1. Godišnji plan i program
2. Mjesečni plan i program
3. Program za učenike s posebnim potrebama
4. Pripreme
5. Mjerila za ocjenjivanje
6. Najnovije anonimne ankete učenika s ocjenom i mišljenjem o radu nastavnika (nekoliko primjera pohvalnih i onih koje traže poboljšanje i promjenu)uz zbirne rezultate za sve razrede u kojima je poučavao
7. Filozofija poučavanja – 1 do 2 stranice dug esej unutarnjeg osvrta na iskustvo i vjerovanja pisan u prvom licu, kojim se prikazuje:

* osobno shvaćanje poučavanja i učenja
* ciljevi koji su osnovica pri radu u nastavi
* sažeti osvrt na svoju nastavu (prikazati strategije, metode i aktivnosti koje se koriste u nastavi i iz kojih se može vidjeti osobni nastavni rad)
* opravdanje svog načina vođenja nastave

1. Potvrde o stručnom usavršavanju (kronološki složene potvrde o sudjelovanju i pohađanju seminara i tečajeva ili drugih oblika cjeloživotnog obrazovanja počevši od najnovije)
2. Osvrt na osobni rast i razvoj
   * kao nastavnik
   * kao biolog
   * plan profesionalnog razvoja